Vyhlásenie 
Ministerstva financií Slovenskej republiky 
o rozporoch k návrhu zákona, ktorým sa mení a dopĺňa zákon č. 39/2015 Z. z. o poisťovníctve a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 566/2001 Z. z. o cenných papieroch a investičných službách a o zmene a doplnení niektorých zákonov (zákon o cenných papieroch) v znení neskorších predpisov


Návrh zákona, ktorým sa mení a dopĺňa zákon č. 39/2015 Z. z. o poisťovníctve a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 566/2001 Z. z. o cenných papieroch a investičných službách a o zmene a doplnení niektorých zákonov (zákon o cenných papieroch) v znení neskorších predpisov sa predkladá na rokovanie vlády Slovenskej republiky s rozpormi s Republikovou úniou zamestnávateľov Slovenskej republiky.
Rozpory s Republikovou úniou zamestnávateľov Slovenskej republiky pretrvávajú v týchto troch oblastiach:

· vypustenie ustanovenia (§ 68) o odvode časti poistného zo zákona č. 39/2015 Z. z. o poisťovníctve a jeho prenesenie, vrátane právnej úpravy využitia prostriedkov z tohto odvodu, do zákona č. 381/2001 Z. z. o povinnom zmluvnom poistení zodpovednosti za škodu spôsobenú prevádzkou motorového vozidla
· doplnenie legislatívnej úpravy do zákona a súvisiacich zákonov za účelom umožniť poisťovniam a Slovenskej kancelárii poisťovateľov využívať údaje z verejných registrov
· vypustenie navrhovanej úpravy (§ 70a) o pravidlách pre výpočet odkupnej hodnoty pri investičnom životnom poistení  

Stanovisko predkladateľa:

	Návrhy uvedené v prvom a druhom bode sú nad rámec predkladaného návrhu zákona a ďaleko presahujú vecný zámer predkladateľa. Tieto úpravy sú natoľko rozsiahle a obsahujú návrhy na novelizáciu viacerých právnych predpisov, z ktorých väčšina ani nie je vo vecnej gescii predkladateľa. Výrazne zasahujú do kompetencií iných ministerstiev a inštitúcií, ktorým sa ukladajú nové povinnosti, pričom ich realizácia nebola predmetom predchádzajúcich rokovaní, tak z vecného hľadiska ako aj z finančného, nakoľko ich realizácia by podľa názoru predkladateľa mala dopad aj na verejné financie. 

V prípade návrhu uvedeného v treťom bode predkladateľ zastáva ten názor, že ním navrhovanou právnou úpravou ide len o precizovanie už platného textu zákona, vzhľadom na to, že v minulosti v praxi dochádzalo k rôznym výkladom pri uplatňovaní tohto ustanovenia zákona medzi poisťovňami a predkladateľom. Zároveň chce predkladateľ touto navrhovanou úpravou zabezpečiť lepšiu ochranu klientov poisťovní počas celého trvania poistnej zmluvy, čo je aj v súlade s koncepciou Value for Money, ktorá vychádza z iniciatívy EK a EIOPA.

S ohľadom na vyššie uvedené tak nebolo zo strany predkladateľa možné stotožniť sa s týmito pripomienkami, a preto nebolo možné rozpory odstrániť.



